मराठी आरत्या
"आरती" म्हणजे प्रार्थना. आरत्या ह्या देवाकडे साकडे किंवा स्तुति मागण्यासाठी म्हणल्या जातात. आरत्यांचे फार मोठे महत्त्व
हिंदू धर्मात सांगितले आहे.

खाली दिलेल्या काही मराठी आरत्या: 

सुखकर्ता दुःखकर्ता वार्ता विघ्नाची | 
नुरवी पुरवी प्रेम कॄपा जयाची ||
सर्वांगी सुंदर उटि शेंदुराची | 
कंठी झळके माळमुक्ता फळांची || १ ||

जय देव जय देव जय मंगलमूर्ती | 
दर्शनमात्रे मनःकामनापूर्ती || धृ ||

रत्नखचीत फरा तुज गौरी कुमरा|
चंदनाची उटि कुंकुमकेशरा||
हिरेजडित मुगुट शोभतो बरा | 
रुणझुणती नुपूरे चरणीं घागरीया || २ ||

लंबोदर पितांबर फणिवरबंधना | 
सरळ सोंड वक्रतुंड त्रिनयना ||
दास रामाचा वाट पाहे सदना | 
संकटी पावावे निर्वाणीं रक्षावें सुरवरवंदना || ३ ||

शंकराची आरती 

लवथवती विक्राळा ब्रम्हांडी माळा |
विषें कंठ काळा त्रिनेत्रीं ज्वाळा ||
लावण्यसुंदर मस्तकीं बाळा |
तेथुनियां जळ निर्मळ वाहे झुळझुळा || १ ||

जयदेव जयदेव जय श्री शंकरा |
आरती ओवाळूं तुज कर्पूरगौरा || धृ ||

कर्पुगौर भोळा नयनीं विशाळा |
अर्धांगी पार्वती सुमनांच्या माळा ||
विभुतीचे उधळण शितिकंठ नीळा |
ऐसा शंकर शोभे उअमवेल्हाळा || २ ||

देवीं दैत्यीं सागर मंथन पैं केले |
त्यामाजी अवचित हलहल जे उठिले ||
तें त्वां असुरपणें प्राशन केलें |
नीलकंठ नाम प्रसिद्ध झालें || ३ ||

व्याघ्रांबर फणिवरधर सुंदर मदनारी |
पंचानन मनमोहन मुनिजनसुखकारी ||
शतकोटींचे बीज वाचे उच्चारी |
रघुकुळटिळक रामदासाअंतरी || ४ ||

दुर्गादेवीची आरती 

दुर्गे दुर्घट भारी तुजविण संसारी |
अनाथनाथे अंबे करुणा विस्तारी |
वारी वारी जन्ममरणातें वारी |
हारी पडलों आता संकट नीवारीं || १ ||

जयदेवी जयदेवी महिषासुरमर्दिनी |
सुरवर ईश्वरवरदे तारक संजीवनी ||  धृ || 

त्रिभुवनभुवनी पाहतां तुजऐसी नाही |
चारी श्रमले परंतु न बोलावे काही |
साही विवाद करितां पडले प्रवाहीं |
ते तूं भक्तांलागी पावसी लवलाहीं || २ ||

प्रसन्नवदने प्रसन्न होती निजदासां |
क्लेशांपासुनि सोडवि तोडी  भवपाशा |
अंबे तुजवाचून कोण पुरविल आशा |
नरहरि तल्लिन झाला पदपंकज-लेशा || ३ ||

श्रीविठ्ठलच्या आरत्या 

युगें अठ्ठावीस विटेवरी उभा । 
वामांगीं रखुमाई दिसे दिव्य शोभा ॥ 
पुंडलिकाचे भेटी परब्रह्म आलें गा । 
चरणीं वाहे भीमा उद्धरी जगा ॥ १ ॥ 

जय देव जय देव जय पांडुरंगा । 
रखुमाईवल्लभा, राईच्या वल्लभा पावें जिवलगा ॥ ध्रु० ॥

तुळसीमाळा गळां कर ठेवुनि कटीं । 
कांसे पीतांबर कस्तुरि लल्लाटीं ॥ 
देव सुरवर नित्य येती भेटी । 
गरुड हनुमंत पुढें उभे रहाती ॥ जय० ॥ २ ॥

धन्य वेणुनाद अनुक्षेत्रपाळा । 
सुवर्णाची कमळें वनमाळा गळां ॥
राई-रखुमाबाई राणीया सकळां । 
ओंवाळीती राजा विठोबा सांवळा ॥ जय० ॥ ३ ॥ 

ओंवाळूं आरत्या कुरवंड्या येती । 
चंद्रभागेमाजीं सोडुनियां देती ॥ 
दिंड्या पताका वैष्णव नाचती । 
पंढरीचा महिमा वर्णाचा किती ॥ जय० ॥ ४ ॥ 

आषाढी कार्तिकी भक्तजन येती । 
चंद्रभागेमध्ये स्नानें जे करिती ॥ 
दर्शनहेळामात्रें तयां होय मुक्ती । 
केशवासी नामदेव भावें ओंवाळीती ॥ जय० ॥ ५ ॥

विकिस्रोत